**ПРОТОКОЛ**

Днес, 06.12.2023 г. от 14.00 часа в зала 304 на Община Шумен се проведе среща на неправителствените организации, регистрирани на територията на Община Шумен.

На заседанието присъстваха г-жа Ася Аспарухова - председател на Общинския съвет и представители на НПО.

Заседанието бе открито и ръководено от г-жа Ася Аспарухова - председател на Общинския съвет.

***Г-жа Ася Аспарухова -*** „Добър ден на всички! Искам първо да благодаря, че уважихте поканата за днешната среща. Тя е необходима с оглед изпълнението на разпоредбите на чл. 7, ал. 3 от Правилника за дейността на обществения посредник на територията на община Шумен. През месец юни 2023 г. проведохме избор за обществен посредник – неуспешен. Респективно след това, съгласно Правилника прекратихме процедурата и отново съгласно изискванията на Правилника в тримесечен срок считано от датата на прекратяване е необходимо да открием нова процедура. Ще кажете, „Защо сега?“, имайки предвид, че казах, че юни месец сме прекратили процедурата. Ако бяхме тръгнали септември месец да инициираме тази процедура щяхме да изберем временна комисия тогава, която към днешна дата, когато наистина трябваше да се осъществи избора на обществения посредник, нямаше да има правомощия, говоря от страна на Общинския съвет – общински съветници и може би от общинска администрация. Затова преценихме, че има важни обстоятелства, които налагат отлагането с един месец, за да може адекватно временната комисия да изпълни своите задължения. Както повечето от вас знаете, тази временна комисия правомощията й и ангажиментите й се изразяват в това да приемат правила, по които ще проведат избора за обществен посредник на територията на община Шумен. Провеждат се интервюта, преглеждат се документите, които са изискуеми от закона, дали отговарят на изискванията. След което се извършва събеседване с кандидатите за обществен посредник и се предлагат на Общинския съвет съответните кандидатури, които отговарят на правилата, приети на първото заседание на временната комисия и съответно отговарящи на минималната оценка, която временната комисия приема като такава, която трябва да събере по време на интервюто. Съставът на временната комисия е от 11 члена: трима представители посочени от неправителствените организации, регистрирани на територията на община Шумен, петима общински съветници и трима представители на общинската администрация. Затова преди да пристъпим към процедурата за избор на останалите членове, Правилникът е вменил задължение да проведем тази среща, на която именно неправителствените организации да излъчат свои представители за участие във временната комисия. Сега ще помоля всички присъстващи, въпреки че една част са присъствали и на други срещи в тази връзка ще помоля за протокола с няколко думи да се представите. След което ще дам възможност да направите своите предложения.“

Г-жа Ася Аспарухова даде думата на представителите на неправителствените организации за кратко представяне на дейността им.

***Г-жа Пламена Стоянова*** – „Казвам се Пламена Стоянова. Имам малко НПО – „Общество 528“ се казва. Работим с деца и младежи в област „Екология“. Правим проекти за опазване на околната среда. Другите проекти са насочени към стимулиране на детското четене. Занимаваме се и с благотворителни акции.“

***Г-жа Ася Аспарухова*** – „Благодаря Ви.“

***Г-н Звездалин Звездев*** – „Аз съм от „Гласът на Шумен“. Казвам се Звездалин Звездев. Нашето гражданско сдружение бе създадено с цел да може да имплементираме по някакъв начин доволството, недоволството и желанията и копнежите на гражданите към местната администрация. Също така се занимаваме и с доста благотворителни каузи. Подехме инициатива за безопасността по пътищата на града. Занимаваме се и с други и инициативи – за селските райони и т.н. В процес на развитие през следващата година ще се представим по-достойно.“

***Г-жа Ася Аспарухова*** – „Благодаря Ви.“

***Г-жа Цветелина Стоянова*** – „Казвам се Цветелина Стоянова и съм председател на едно сдружение, което се казва „Център за интердисциплинарно обучение“. В нашето сдружение правим семинари, обучителни модули, екскурзии. Всичко е насочено към здравословен начин на живот. Правим и конференции. Отворени сме към позитивното, градивното и бихме помогнали, с каквото можем.“

***Г-жа Ася Аспарухова*** – „Благодаря Ви.“

***Г-н Серги Каракашев*** – „Казвам се Серги Каракашев. Председател съм на ромска фондация „Искра“ от 1995 г. Реализирали сме много проекти. От 2016 г. сме държавно делегирана дейност. Работим с ромската общност, но не само. Скоро ще направим 30 години.“

***Г-жа Ася Аспарухова*** – „Благодаря Ви.“

***Г-жа Росица Василева –*** „Здравейте, аз съм от Сдружение „Алдора“. Сдружението е учредено през 2009 г. с идея да подпомага развитието на местната общност, основно с доброволчески дейности. Работим основно с млади хора. Основният ни проект, който е по-дългосрочен и в момента активен, това е Информационен център „Европа Директно“ към ЕК, който дава информация по теми, свързани с Европейския съюз.“

***Г-жа Ася Аспарухова*** – „Благодаря Ви.“

***Г-жа Венета Господинова***  - „Здравейте, аз се казвам Венета Господинова. Аз съм член на управителния съвет на сдружение „Институт по социални дейности и практики“. Организацията е със седалище в София. Тук от 2005 г. с договори и конкурси през общината по Закона за социалните услуги управляваме. Аз съм директор на комплекса за социални услуги за деца и семейства. Ние предоставяме услуги за консултативни, социално-психологични за всички рискови групи деца и родители. Организацията е регистрирана от 2000 г. Тя е една от водещите по политиките на национално ниво за деца. Членуваме във всички консултативни съвети към министерства, агенции. Членуваме в национална мрежа за децата. Тук през всичките години сме подкрепяли общината и всички държавни институции, които са в сферата за работа с деца по национални и общински приоритети. Основният ни сега е застъпничество – всички услуги, които са за децата в конфликт със закона, т.нар. „Зона заКрила“ – център за правата на децата. В тази посока партнираме със съд, прокуратура. Опитваме се да внедрим вече тези щадящи процедури за изслушване на деца, жертви на насилие и свидетели на престъпления. Партнираме с всички училища, които имат отношение в закрилата, подкрепата на децата, на родители. Имаме групови програми. Имаме страничка, в която публикуваме всички важни инициативи.“

***Г-жа Ася Аспарухова*** – „Благодаря Ви за представянето!“

Г-жа Ася Аспарухова представи накратко дейността на временната комисия за избор на обществен посредник и даде думата на представителите на неправителствените организации да направят своите предложения, които да влязат в състава на временната комисия.

***Г-жа Ася Аспарухова –*** Благодаря на всички. Сега ще помоля за вашите предложения, както казах необходими са трима души, представители от НПО.“

***Г-н Петър Петров*** – „Аз искам да предложа Звездалин Звездев.“

***Г-жа Росица Василева*** – „Предлагам Цветелина Стоянова и Нина Белчева.“

**Гласуване:**

По предложението г-жа Цветелина Стоянова, г- жа Нина Белчева и г-н Звездалин Звездев да бъдат представители на НПО-та във временната комисия за избор на обществен посредник на територията на община Шумен - с 6 гласа „за“, без „против“ и без „въздържали се“ - **предложението се приема**;

Поради изчерпване на дневния ред срещата беше закрита от г-жа Ася Аспарухова - председател на Общинския съвет, в 14.30 ч.

Председател

на Общински съвет Шумен:

/Ася Аспарухова/

Протоколист:

/Искра Младенова/